Polisiebeampte, vrou se liggame in straat gevindArgieffoto (Foto: Kent Williamson) ŉ Polisiebeampte en sy vrou se liggame is in ŉ straat in Cosmo City, noord van Johannesburg, aangetref. Die polisiebeampte het ŉ skietwond aan sy regterslaap gehad en sy vrou is in haar agterkop geskiet. Volgens Grace Langa, woordvoerder van die onafhanklike polisieondersoekdirektoraat (Opod), is ŉ 9 mm-pistool langs die vrou se liggaam gevind. “Opod het twee leë patroondoppies, een koeël en 13 patrone in die magasyn gekry.” Die polisiebeampte was ŉ sersant in die Honeydew-taakspan. Daar word beweer die beampte het omstreeks 22:30 Vrydag ŉ staatsvoertuig na ŉ kollega geneem wat op bystanddiens was. Die kollega het die beampte toe weer teruggeneem na sy huis. “Op pad huis toe het hulle op die sersant se vrou in ŉ straat in Cosmo City afgekom. Die sersant het sy kollega gevra om stil te hou sodat hy uit die voertuig kan klim.” Volgens Langa het ŉ stryery glo tussen die beampte en sy vrou ontaard. Die kollega het intussen gery. ŉ Omstander het omstreeks 23:00 op die liggame afgekom en die polisie ontbied. Die liggame is na ŉ lykshuis in Roodepoort geneem. Opod ondersoek die voorval.